આપણે ત્યાં વરસાદ આવશે કે જશે તે હંમેશાં અનિશ્ચિત હોય છે. તેવા સમયે વરસાદ પર ઓનલાઇન સટ્ટો રમવાની કેવી મજા આવે. આકાશમાં તાકતાં તાકતા જ નહીં પરંતુ મોબાઇલ પર હવામાન ખાતાંની વેબસાઇટ જોતાં જોતાં પણ સટ્ટો રમી શકાશે. લોકો મોબાઇલ પર જાતભાતના ખાનગી એપ જોશે અને સટ્ટો રમશે તેના પરથી એ પણ નક્કી થશે કે અમુક તમુક પ્રાઇવેટ હવામાન એપની આગાહી સાચી નહીં તો સત્યથી વધારે નજીક હોય છે. લોકો વાદળાંની અવરજવર જોશે, કેટલો ભેજ છે અને પવનની દિશા કઇ તરફની છે, હવાનું દબાણ કેટલું છે એ બધું જોશે અને પછી ઓનલાઇન ભાવ લગાડશે, ‘પાંચ ઇંચના પાંચસો રૂપિયા, દસ ઇંચની હજાર રૂપિયા. ’ લોકો બીજા વિસ્તારના હવામાનના અપડેટ જોઇને પણ ભાવ લગાડશે. ‘આજે મુંબઇમાં ત્રાટક્યો છે, આપણા આવતીકાલના વલસાડ-ધરમપુરમાં દસ ઇંચના પાંચસો.. ’ ક્યારેક તો રિવર્સ સટ્ટા પણ લાગશે. ‘ આજે સૌરાષ્ટ્રમાં ક્યાંય વરસાદ નથી ? તો ચાલો, કાલે મહેસાણા બાજુ એક છાંટોય નહીં પડે લગાવો મારા પચાસ રૂપિયા. ’ અમદાવાદમાં તો એક વિસ્તારમાં વરસાદ પડતો હોય ને બીજા વિસ્તારમાં તડકો હોય એવાં દૃશ્યો સ્વાભાવિક છે. આવા સમયે લોકો રસ્તા પર અચાનક સામેની દિશામાંથી આવતી કાર પર છાંટણા કે બાઇકસવારને રેઇનકોટમાં સજ્જ જોશે કે તરત જ તે લેટેસ્ટ દાવ લગાવી શકશે. ‘હમણા અડધા કલાકમાં આશ્રમ રોડ પર છાંટાના પચ્ચીસ રૂપિયા’. વરસાદ પર સટ્ટો લેનારી કંપનીઓ વળતરમાં માત્ર એકના દસ કે એકના પચ્ચીસ જ નહીં પણ ‘પચાસ રૂપિયાનો દાવ સાચો પડે તો 250 ગ્રામ દાળવડાંનું કૂપન’ એવી બધી સ્કિમ પણ મૂકી શકશે.